Poliisihallitus pyytää virka-apua. Kiiretilanteessa virka-apua voi pyytää Poliisihallituksen alainen poliisiyksikkö. Puolustusvoimien virka-avun antamisesta päättää Pääesikunta tai Maavoimien, Merivoimien tai Ilmavoimien esikunta.
Päätöksen vaativan virka-avun pyytämisestä tekee sisäministeriö. Vaativan virka-avun antamisesta päättää lähtökohtaisesti valtioneuvoston yleisistunto tai kiiretilanteessa puolustusministeriö ja Rajavartiolaitoksen osalta sisäministeriö.
Uuden lainsäädännön mukaan sellaisen vaativan virka-avun antamisesta, jossa on tarve käyttää ainoastaan jonkin verran poliisin aseistusta voimakkaampaa Puolustusvoimien tai Rajavartiolaitoksen aseistusta, voidaan päättää puolustusministeriössä. Rajavartiolaitoksen osalta tällaisesta vaativasta virka-avusta päättää sisäministeriö. Ilmeisen kiireellisissä ja ennakoimattomissa tilanteissa päätös tällaisen vaativan virka-avun antamisesta voidaan tehdä Poliisihallituksen pyynnöstä Pääesikunnassa tai Rajavartiolaitoksen esikunnassa.
Molemmissa tapauksissa valtioneuvoston yleisistunnolla on kuitenkin mahdollisuus päättää asiasta jälkikäteen toisin.